La urbanització del Secanet comptarà amb pous filtrants per a aigües de pluja
04 de març de 2025

L'Ajuntament de Llíria instal·larà pous filtrants en quatre vials de la urbanització El Secanet. La regidora d'Urbanitzacions, Mª Cruz García, ha explicat que en esta UE-36, “donada la seua orografia, es generen basses d'aigua amb cada episodi de pluges, la qual cosa provoca greus problemes d'accés a les vivendes i riscos en general per al trànsit i els transeünts”.

Per la naturalesa del sòl, estos grans tolls es mantenen durant setmanes, la qual cosa suposa en èpoques de calor l'aparició de mosquits i insectes en la zona, fet que ha generat múltiples queixes veïnals.

Davant això, ha apuntat l’edila, “el consistori ha dut a terme per a resoldre esta situació i després d'altres experiències similars, l'excavació de pous i la construcció de les seues corresponents clavegueres que arrepleguen les aigües pluvials i les dirigisquen pel subsol fins a zones filtrants”.

Per a això, s'ha redactat i s'ha adjudicat un projecte d'obra per a la construcció de pous filtrants que té per objecte el drenatge de diversos vials a la urbanització del Secanet.

Concretament, s'ha determinat actuar en quatre carrers que, per la seua situació, són els que acumulen més aigua en els episodis de pluja, com són Oriente, Mediterráneo, Saidía i Llissa.

Amb una inversió pròxima als 50 mil euros, es realitzarà la perforació a cel obert amb mitjans mecànics de 4 pous encavallats de 25 m de profunditat. Una vegada acabats els treballs, es realitzarà un estés, compactat i anivellament dels quatre carrers amb materials existents. Es rematarà el revestiment de les rases amb bloc de formigó i la instal·lació de les corresponents reixetes de les rases i tapes dels pous.

L'alcalde de la localitat, Joanma Miguel, ha assenyalat que amb esta nova intervenció en El Secanet “es pretén donar solució a una problemàtica esporàdica, però latent, que afecta sobretot quan plou amb força. La solució és provisional, fins que es puga dur a terme la dotació de la corresponent canalització de les xarxes de clavegueram i separativa de pluvials, tal com ja s'està executant en altres urbanitzacions del terme municipal de Llíria que compten amb una xarxa general de clavegueram que connecta amb la depuradora comarcal”.